AaB har hentet 21-årige Melker Widell til klubben. Svenskeren har senest har været en offensiv profil hos Landskrona BoIS. Widell har fået sin fodboldopdragelse i Malmö F.F., men har siden januar i år optrådt for Landskrona BoIS, hvor det i 16 officielle kampe er blevet til tre mål og tre assists. Herudover er den dynamiske og midtbanespiller noteret for tre U/16-landskampe for Sverige. - Melker Widell er en meget spændende spiller, og vi glæder os over, at han har sagt ja til at komme til AaB. Det har han været meget opsat på. - Vi har fulgt Melker i et stykke tid, og vi tror på, at han kan medvirke til at give vores hold og vores trup et løft. Med sit drev med bolden, sin relativt gode fart, sin boldsikkerhed og sin arbejdsomhed ser vi primært Melker som en boks til boks-spiller placeret på en otter-position, men han kan også spille på begge kanter og begå sig som sekser, fortæller sportsdirektør i AaB, Ole Jan Kappmeier og tilføjer: - Derudover kommer Melker hertil i kampform og med stor ærgerrighed, og vi ser frem til at følge hans udvikling og bidrag til holdet. Træner med fra i eftermiddag Melker Widell ser frem til at komme i gang i AaB. - Jeg ser meget frem til at arbejde med Oscar Hiljemark som cheftræner, og truppen er af god kvalitet med dygtige spillere, som jeg glæder mig til at lære at kende. Nu skal vi arbejde hårdt på træningsbanen, og så gælder det først og fremmest om at præstere i hver eneste kamp, så vi kan rykke op i den kommende sæson, siger Melker Widell. - Hvad jeg kan love er, at jeg kommer for at give alt for logoet på brystet og give 100 procent i alle situationer. Jeg vil kæmpe for holdet, og forhåbentlig får jeg også vist noget finesse i det offensive spil, lyder det fra midtbanespilleren. Melker Widell får trøjenummer otte i AaB og træner allerede tirsdag eftermiddag med sine nye holdkammerater.

Opsummering:
Der er tale om en treårig aftale.